Denel sukkel om salarisse te betaalDie kennisgewing wat aan werknemers gestuur is. Denel kan weens sy voortgesette likiditeituitdagings nie werknemers se volle salarisse vir Junie betaal nie. Die staatsbeheerde maatskappy het in ŉ boodskap aan werknemers gesê dat hulle net 85% van hul salaris vir Junie sal ontvang. “Wees asseblief verseker dat ons as bestuur onvermoeid werk om te verseker dat die uitstaande gedeelte van die salarisse so spoedig moontlik terugbetaal sal word,” lui die kennisgewing wat op 24 Junie aan werknemers gestuur is. Daar is reeds in Maart vanjaar bekend gemaak dat Denel afdelings gaan sluit en werkers gaan aflê nadat daar in 2017-’18 ’n verlies van meer as R1,7 miljard gely is. Die vakbond Solidariteit se lede het in Oktober verlede jaar ŉ amptelike protesaksie gehou nadat daar ook kommer was oor November se salarisse en 13de tjeks. Dié staatsmaatskappy het reeds toe gespook om salarisse te betaal. Die nuus dat Denel nie volle salarisse in Junie sal kan betaal nie kom enkele dae nadat Solidariteit ŉ memorandum wat uitvoerbare voorstelle bevat aan Denel se uitvoerende hoof, dr. Danie du Toit, oorhandig het as ŉ bydrae om lewensvatbare oplossings te vind vir die talle finansiële uitdagings wat Denel die hoof moet bied. Solidariteit het ŉ omvattende opname onder sy lede by Denel gedoen oor die uitdagings wat die groep in die gesig staar, onder meer korrupsie, finansiële wanbestuur en kontantvloeiprobleme wat bykans verlammende afmetings aangeneem het. Die Solidariteit Navorsingsinstituut (SNI) het na aanleiding van die opname vyf oorhoofse kwessies wat ŉ bron van kommer is en met die groep se huidige krisisse verband hou, geïdentifiseer. Volgens Johan Botha, Solidariteit se adjunkhoofsekretaris, wentel die kwessie wat die meeste kommer bied om die aanstelling en bestuur van personeel en die strukturering van die organisasie se mensehulpbronne. Danie du Toit van Denel. Botha het daarop gewys dat besorgdheid wat verband hou met verskaffers en verkryging die naasgrootste kwessie is. “Lede meen verkrygingsprosesse word bepaal deur politiek eerder as die gehalte van die produkte of dienste wat verkry word. In talle gevalle kan produkte intern verskaf of andersins deur privaat maatskappye gelewer word,” het Botha gesê. Nog ŉ gebied wat baie kommer wek, hou verband met die onderhoud en aanwending van tegnologie, toerusting en fasiliteite. “Daar bestaan daadwerklike kommer onder ons lede dat sekere bates teen groot koste behou word, al dra dit nie by tot die groep se omset nie,” het Botha gesê. Lede het die hoë vlakke van rompslomp wat gepaardgaan met bestaande prosesse in die organisasie as nog ŉ groot bron van kommer uitgelig. “Lede meen dat rompslomp bestuurders se pogings om strategieë in te stel wat tot finansiële voordeel van die groep kan strek, in die wiele ry. Rompslomp verhoed ook dat hulle ‘gehoor’ word,” het Botha aangedui. Volgens Botha het lede ook aangedui dat daar ŉ duidelike behoefte is om in alle vorme van sake nouer met die privaat sektor saam te werk en dit verdien ook aandag. “Solidariteit se lede by Denel beskik oor onontbeerlike institusionele kennis, ondervinding en vaardigheid wat ongetwyfeld kan help om ŉ herlewing van die groep te bewerkstellig as dit reg aangewend word. Daarom het ons besluit om ŉ kennisbank te skep en werknemers aan te moedig om daardie kennis in te span om met voorstelle vorendag te kom wat Denel weer winsgewend kan maak,” het Botha gesê. “Solidariteit glo vas hy kan ŉ rol speel om ŉ omkeer by Denel te bewerkstellig ten einde groei te verseker,” het Botha afgesluit.